Ylivoimainen Kalle Rovanperä kuvaili ensimmäistä kilpailuaan WRC-auton ratissa opettavaiseksi: "Tämä antoi ainakin Ruotsiin hyvän fiiliksen" | Yle Urheilu | yle.fi
Kalle Rovanperä ajoi Tunturirallin ylivoimaiseen voittoon.
18.1.2020 klo 21.33
Kalle Rovanperä avaa MM-sarjan ensi viikolla Monte Carlossa.Hannu Rainamo / Lehtikuva
Kalle Rovanperä pääsi kilpailemaan viikonloppuna ensimmäistä kertaa WRC-ajokin ratissa Rovaniemellä. Tunturiralli olikin Rovanperän suvereeni esitys, sillä eroa toiseksi tulleeseen Teemu Asunmaahan kertyi lopulta lähes kolme ja puoli minuuttia. Rovanperä, 19, ajoi kahta vaille kaikkien erikoiskokeiden voittoon.
Nuori suomalaiskuski kuvailikin viikonloppua opettavaiseksi niin hänelle kuin kartturi Jonne Halttusellekin.
– Kummankin meidän työskentely Jonnen kanssa parani auton sisällä. Koko ajan oppi vähän lisää juttuja. Jouduimme vähän auraamaan tänään täällä lumisateessa, mutta ajat olivat silti ihan hyviä, niin voi olla ihan tyytyväinen, Rovanperä summasi suoritustaan Yle Urheilulle.
Kaikkien aikojen nuorin tehdaskuljettaja pääsee tositoimiin rallin MM-sarjassa jo ensi viikolla, kun sarja käynnistyy Monte Carlon osakilpailulla. Sen jälkeen vuorossa on helmikuussa Ruotsin ralli, joka on perinteisesti tunnettu lumirallina. Tällä hetkellä Karlstadissa sataa kuitenkin pelkkää vettä.
– En tiedä, antoiko tämä Monteen mitään, mutta Ruotsiin ainakin antoi hyvän fiiliksen. Tietää suunnilleen, miten tuollaisella autolla ajetaan minkäkinlaisia mutkia. Totta kai sellainen oma rutiini ja rytmi, mikä tuolla auton sisällä tuli, on Montea varten hyvä, Rovanperä mietti.
Ensimmäisen kauden tavoitteet MM-sarjassa ovat viime kauden WRC2 Pro-luokan mestaruuden vieneelle suomalaiskuljettajalle vielä varsin maltilliset.
– Se taitaa olla tiiminkin suunnitelma, että saadaan treenata kolmantena autona. Ne ovat kaikki aika vaikeita kisoja. Kaikki on siellä niin erilaista ja taso on niin kova, että se vaatii aikaa, että pystyy ajamaan kokonaisia viikonloppuna tasaisesti. Sitä lähdemme alkukaudesta treenaamaan.
RalliFormula 1Autourheilu